
Dunaszekcső Községi Önkormányzat Képviselő-testülete
8/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. szeptember 6-án megtartott üléséről.

	Jelen vannak:
	Hegedüs György
	polgármester

	
	Bán Ferencné
	

	
	Bokor Zoltánné
	

	
	Faller János
	

	
	Hauk Zsolt
	

	
	Hetényi Ádámné
	

	
	Mezőlaki Ákos 
	képviselők

	Igazoltan távol
	Bíró Boglárka
	

	
	Pappné Dobos Ildikó
	

	
	Tóth András
	


                             Pest Éva jegyző


      2.napirendi ponthoz: Schaffler Ádámné főelőadó

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 7 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

	1.)
	Lejárt határidejű határozatok, a két ülés között történt fontosabb események

Előterjesztő: Hegedüs György polgármester

	2.)
	A 2005.év I.félévi gazdálkodás értékelése

Előterjesztő: Hegedüs György polgármester

	3.)
	Önkormányzati rendeletek felülvizsgálata a jogharmonizáció keretében

Előterjesztő: Pest Éva jegyző

	4.)
	Az egészségügyi ellátást érintő megállapodások

Előterjesztő: Hegedüs György polgármester

	5.)
	Családsegítő és gyermekjóléti szolgálat munkájáról beszámoló
Előterjesztő: Hegedüs György polgármester

	6.)
	Intézményi térítési díjak módosítása 

Előterjesztő: Hegedüs György polgármester, Bán Ferencné intézményvezető

	7.)
	Bursa Hungarica ösztöndíj pályázat

Előterjesztő: Hegedüs György polgármester

	8.)
	Dunafalvi Önkormányzat megkeresése a Rév üzemeltetése ügyében
Előterjesztő: Hegedüs György polgármester

	9.)
	Szennyvíztelep használati díj módosítása
Előterjesztő: Hegedüs György polgármester

	10.)
	Egyebek

	
	Zárt ülésen:

	1.)
	Vissza nem térítendő támogatás

Előterjesztő: Hegedüs György polgármester

	2.)
	Dunabetonnal kapcsolatos per állásáról tájékoztatás

Előterjesztő: Hegedüs György polgármester

	3.)
	A Thököly u.1/b szám alatti lakás értékesítése

Előterjesztő: Hegedüs György polgármester


NAPIREND TÁRGYALÁSA

1.napirendi pont: Hegedüs György polgármester: A TEKI pályázat célja módosításra került, a járdaépítés helyett útépítés lesz a három éves ütemterv alapján (2005-2007). A Széchenyi, a Csokonai és a Posta utca kerülhet felújításra az elkövetkezendő 3 évben. A Területfejlesztési Tanács a pályázatot befogadta, a beruházás teljes összege 4,2 millió forint lesz (3 millió pályázati támogatás+ 1,2 millió forint önrész). 

Az Ady Endre utca elkészült a 4 cm-es aszfalttal. Az út nem került szélesítésre, a mellette levő kövezés már plusz a pályázathoz képest. A vízelvezető az utcában maga az út, ezért már javítani is szükséges (Szeles-Bonczék előtti szakaszon), melyet a vállalkozó a jövő héten el is fog kezdeni.

A Szabadság téren a pataknál az AKEBA a legszükségesebb munkákat elvégezte, gépi erővel addig tudott eljutni, tovább kézi erővel kell folytatni, amely a jövő héten fog megkezdődni.

Nagy valószínűséggel vis maior lehetőség lesz a Mikszáth köz utolsó házánál történt út leszakadás helyreállítására, így ott is elkezdődhet a munka.

Az 56-os főút építési munkáinak ismertetésére lakossági fórumot hívott össze szeptember 9.napjára a Közlekedési Felügyelet mindazok részére, akiknek a területét érinti az útépítés. Az önkormányzat külön kötelezést kapott írásban, hogy az utcák 56 –os főúthoz történő csatlakozását ki kell építenünk. Dunaszekcsőn 23 pontot soroltak fel, ahol kötelezően előírták a minőséget, szélességet, stb. Mohácson már volt egy fórum, ahol ezzel kapcsolatban az önkormányzatok képviselői kifejezték az ellenvetéseiket. 

A bátai nagy kanyar az út építése során szinte teljesen egyenes lesz. Az ott lévő régi út pihenőhely lesz majd. A községünk belterületén 3 járdasziget és 2 gyalogátkelőhely létesül majd. Sajnos a tervek készítése előtt összehívott önkormányzati tájékoztatón az általa javasolt helyszíneket nem vették figyelembe, sem a járdaszigetek, sem a gyalogátkelőhelyek nem ott kerülnek kialakításra, ahol azt kérte, javasolta. A véleményét tehát elmondta, de ezt nem kötelesek figyelembe venni az állami beruházásnál. Arra sem kapott választ, és így nem is tudja, hogy mi lesz a Takarékszövetkezettől az Rt-ig, ha nem marják le, és az új réteggel megemelik a főutat, és az így magasabb lesz lényegesen a járdaszintnél.
Szeptember 15-én a Gálhegyen végigjövő villanytávvezeték átépítése miatt lesz lakossági fórum. Ezen is azok fognak részt venni, akiknek a területét érinti a vezeték. 

A szeméttelep bezárása miatti fellebbezésre megérkezett a válasz, mely részben elfogadta, részben elutasította az indokokat. Október 31.napjával be kell zárni a telepet, és december 31-ig a rekultivációt el kell végezni. Az 1992 óta eltelt idő alatt oda hordott szemét alapján beteltnek tekintik a telepet, be kell zárni. Meg kell kezdenünk a tárgyalásokat Bátaszékkel és Moháccsal. 
A Takarékszövetkezeti nyitva-tartással kapcsolatban az elhangzott javaslatot megírta a szövetkezet vezetőjének. A válasz meg is érkezett, amely szerint igény esetén fél órával tudja meghosszabbítani a nyitva-tartást, de ezt feltétlenül szükséges vizsgálnia. Az adminisztrációs feladatok ellátására is időre van szükség, ezt az ügyintézők nem tudják a napközbeni forgalom miatt ellátni, és vidéki dolgozókról is szó van, akik a kompközlekedéshez vannak kötve.

Faller János: Az építendő autóútról van-e terv, térkép az önkormányzatnál?

Hegedüs György: Tervünk nincs, de az autóút Bátaszéktől indul, Palotabozsok, Himesháza, Székelyszabar irányába, Bóly mellett a határig.

Faller János: A Szabadság téren a kitermelt iszapot, szemetet valamint a tavaszról ott maradt szemetet kéri elvitetni. 

Az Ady Endre utcát teljesen felesleges munkának tartja. Az utcában a vízelvezetés gondja sem fog így megszűnni. Az utca elején 4 háznál nem csinálták meg a kapubejárókat, hátrébb is több helyen hiányzik. A tulajdonosok fel vannak ezért háborodva. Az utca két felé lejt, és a Sárköziék előtt is van egy mélyedés. A kivitelező javasolhatta volna az út közepére a vízelvezetést. A rossz útnak a gödreit a munka megkezdése előtt ki kellett volna vágni és egyszer fel kellett volna tölteni. Sok helyen a sárra fektették rá az aszfaltot. Úgy érzi, hogy a 4.104.000 Ft-ért szeretne is az önkormányzat és az ott lakók valamit kapni is. Ha nincs több pénz, akkor nem kell egyszerre az egész utcát megcsináltatni, hanem csak szakaszokban. Kevésnek tartja a 3 utca helyreállítására rendelkezésre álló összeget is.
Mielőtt bele megyünk ilyen dologba, akkor azt testületi szinten beszéljük meg, és vonjunk be szakembereket is. Úgy érzi, hogy ezek így csak időleges megoldások

Hegedüs György: Az Ady Endre utca munkálatait a Közlekedési Felügyelet és a Közútkezelő Kht. beleegyezésével, egyetértésével végezte a kivitelező. Elfogadták, aláírták, hogy az út maga a vízelvezető. A pályázati kiírás szerint az utat szélesíteni nem lehet, és a kivitelezés paramétereit is szigorúan megszabták. Az út ezek alapján készült el. A 2500 és 3300 Ft/m2 közötti árajánlatokat ezek szerint a paraméterek szerint készítették el a kivitelezők.  Csak a 4 cm-es aszfaltozásra szólt a kiírás és az ajánlatok is. A hiba az eső után vált láthatóvá, és ezt a 36 hónapos garancia időn belül, már a jövő héten ki is javítják. A bejárók a lakóházakhoz ott épültek meg, ahol azt a tulajdonosok megrendelték és külön megfizették a kivitelezőnek. Kihangsúlyozni kívánja, hogy az Ady Endre utca a pályázati kiírásban foglaltaknak megfelelően épült meg a 4 cm-es réteggel kizárólag a már meglevő út szélességében. 
A Széchenyi utca nem a teljes hosszában kerül építésre, azt tovább másik pályázati lehetőséggel kell majd folytatni. Most az 1 millió forintból a javítások készülnek majd el.

A Csokonai utcában a közművek és a szemétszállítás miatt meg kell csinálni az utca végét, így pl. majd ki tud jönni a főútra azon az oldalon is a kukás autó. 
A Posta utcát mindenki láthatja, és most fokozottan igénybe is van véve a Mikszáth köz vízelvezetése miatt.

A munkák során elsődleges a Széchenyi utca vízelvezetésének a megoldása. A gond még az, hogy a patakot állandóan takaríttatni kell. 

A pályázattal kapcsolatban az elmúlt héten meg volt a döntés, szerződés kötésre talán majd a jövő héten fog sor kerülni.

Bokor Zoltánné: A legfontosabbnak a szilárd burkolatú utak kiépítésének kellene lennie ott, hol még nincs. Nem lenne jobb inkább kevesebbet csinálni, de jobban?
Hegedüs György: A pályázat nem új utak kiépítésére szólt. A kiíró a helyszínen a munka előtt és után is ellenőrzést tart.

Az Ady Endre utcában a romlás köszönhető annak, hogy hiába volt elzárva az út, a szalagokat leszakították, a buszok, a teherautók, a személyautók azonnal rámentek.

A Zrínyi utcát is ez a kivitelező javította, az út évek alatt bizonyította, hogy a nagy forgalmat elbírja. Remélhetőleg az Ady utca is hasonló lesz.

A szakaszos útépítést a községben lakó emberek nem biztos, hogy elfogadják, nem biztos, hogy azt akarják, hogy 3 évig épüljön meg egy-egy utca. Mindenkinek az az utca a legfontosabb, ahol lakik. 

Hauk Zsolt: A képviselők a lakosság véleményét mondják el, és nem rosszindulattal. Az Ady Endre utcai út nem jó beruházás. Az egyenetlen felületre rákerült az aszfaltcsík. Alá kellett volna betonozni, kijavítva a lyukakat. Elvégezték a munkát, de rossz érzés van az ott lakó emberekben. Csak pótmegoldás volt ez az útjavítás. És ha mind ilyen lesz, akkor a pótmegoldások halmaza lesz. Nem kell fekvőrendőr egyetlen utcába sem, mert ezzel a vállalkozó a lassítást megoldotta.

Hegedüs György:  A meglevő kritika mellett, az Ady Endre utca lakói nem mind ezt mondják. Vannak, akik örömmel vették az utcájuk jobbá tételét. Volt aki keskenynek tartja az utat, de szélesíteni nem lehetett, a támogatás csak a meglevő útfelület helyreállítására fordítható. A beadott ajánlatokból a legolcsóbbat választották, de a kiírás paramétereit mindenhol  teljesítette a kivitelező. Ha nem ezt a kivitelezőt választja ki, akkor az utca fele sem épülhetett volna meg. 
Nem jól ismerik az emberek véleményét, mert igenis elvárják, hogy náluk is olyan legyen az út mint máshol. Nemrégiben a Petőfi utcában Kövesdiék előtt zúzott kő került a földesút javításául, ennek hatására a Wesselényi utca lakói kérték, hogy az utcát végig kövezzük, hogy be lehessen járni járművel is. 

Faller János: Akkor is technológiai hiba történt az Ady Endre utcában, és kéri, hogy a többi útépítésnél ilyen gányolás ne legyen. A képviselők azt akarják, hogy a 4 millió forintért jó utat kapjanak az ott lakók. Az olcsó munkának ez lett az eredménye. A polgármester által elmondottak után az jön ki, hogy a képviselők nem a megfelelő emberekkel beszéltek.

Hauk Zsolt: Amit itt elmondanak a képviselők, az nem azt jelenti, hogy nem pozitívum az útépítés.

Hegedüs György: Jó néven venné, ha a munka közben is odajönnének, és megnéznék, és nem utólagosan reklamálnak nála, mert ő a felelős a beruházásért. A pályázatban erre a munkára lehetett pályázni, és az elvégzett munka meg is felel a kiírásoknak.

Bán Ferencné: A szeméttelep ügyében más települést nem lehet megkérdezni, Mohácson és Bátaszéken kívül?

Hauk Zsolt: Ne a következő évi költségvetéskor tárgyaljuk a szeméttelep kérdését, mert az már későn lesz. Jelentős bírságra számíthat az önkormányzat, ha a kötelezéseknek nem tesz eleget. Javasolja, hogy rendkívüli ülésen, csak ezzel a napirenddel foglalkozzon a közeljövőben a testület. Győztesen már nem lehet kijönni az adott helyzetből, nagy a kockázat, a büntetés pedig az önkormányzatot terheli. Nem szerencsés felvállalni egy ilyen jellegű környezetvédelmi szabálysértést. Súlyos kérdés, érinti a teljes lakosságot, fontos a mihamarabbi tárgyalások megkezdése, még a bezárás előtt. Nem lesz egyszerű a megoldást megtalálni, akár több fordulón keresztül fogjuk tárgyalni a kérdést. 

Hegedüs György: A híreket hallva, nem lesz 2006-ban indulás Cikón, és ez igen megnehezíti a helyzetünket. Elfogadja a tárgyalások megkezdésének előre hozatalát. 

Nem érti azonban a döntést a bezárásról, hiszen, ha a mostani telep nem működhet, akkor számtalan illegális szeméttelep lesz a községünkben, az pedig a rosszabb megoldás lesz. Akármilyen a telepünk, mégis jobb, mint ha a faluban szanaszét fogják letenni a szemetet.
Hauk Zsolt: A szolgáltatási szerződés december 31.napjáig szól. A lakosság nem fizet a szemétszállításért, és évközben logikus, hogy erre már nem kérhetünk díjat a lakosságtól. Fontos kihangsúlyozni, hogy a lakosságnak ingyenes a szemétszállítás, mert a köztudatban a mai napig az él, hogy a kommunális adót a szemétszállítás miatt kell fizetni. 

Fontos, hogy ne februárban beszéljünk a kérdésről. Január 1-től már működő rendszer legyen, és ne akkor kezdjük tárgyalni a kérdést. A rekultiváció sem 1-2 fillér, és mi nem is vagyunk képesek azt megoldani. 

Faller János: Az építési törmelék sem kerülhet a telepre, annak sem lesz helye, erre is gondolni kell. Minél hamarabb kell ezzel a kérdéssel foglalkozni, várni nem lehet.
Hegedüs György: Dunaszekcső fekvése miatt a jelenlegi telep helye volt az egyetlen alkalmas hely, tehát másik telepet most sem fogunk tudni kijelölni. Komoly pénzkérdést fog ez számunkra jelenteni. 

A jövő évi helyi adókat ki kell dolgozni, a javaslatokat el kell készíteni. A szemétszállítást október végére javasolja napirendre tűzni.

Faller János: Szeptember végi ülést javasol, amelyre civilszerveket és szakembereket javasol meghívni. Utána pedig az embereket fel kell készíteni arra, hogy ne a szurdokokban landoljon a szemét. Utána akár 3 havonta lomtalanítást kell szervezni, de valamilyen formában meg kell találni a megoldást.

Hegedüs György: Azzal, hogy a TV-ben látják a testületi ülést, talán már is hatást érünk el. Nehéz lesz a helyet megtalálnunk majd, de a fő kérdés a pénz. Mit és ki fizeti, lakosságra mit háríthatunk át, mit tud felvállalni az önkormányzat.

A napirenddel kapcsolatban további vita nem volt, a testület 7 szavazattal 0 ellenében a következő határozatot hozta:

42/2005.(09.06.) Kt.számú határozat
a lejárt határidejű határozatokról és a két ülés között történt fontosabb eseményekről
A Képviselő-testület a lejárt határidejű határozatokról és a két ülés között történt fontosabb eseményekről szóló beszámolót elfogadja.

2.napirendi pont: (Írásos előterjesztés a meghívóval együtt megküldve.) 

Hauk Zsolt: A megkapott anyaggal nincsenek tartalmi problémái, hanem ismételten az a gond, hogy nem összehasonlítható sem költségvetéssel, sem előző zárási anyagokkal. Az utolsó két tábla az, amely összehasonlítható már a költségvetéssel. Kéri, hogy ez már legyen egy kialakult forma, hogy összehasonlítható legyen. 

Faller János: Az utóbbi évek legjobb pénzügyi írásos anyaga a kiadott anyag. Lebontva látja a sorokban a bevételeket és kiadásokat. Ez a forma így jó, minden információt megad. 

Kérdései: A jubileumi jutalomnál a tervezett összegnél lényegesen kevesebb a kiadás, annak okáról szeretne hallani. A dologi kiadásoknál az egyéb kommunikációs szolgáltatásoknál már a tervezett összegen felüli a teljesítés. A gáz- és villamos energia kiadásainál jól látható, hogy alul vannak  tervezve, ezzel számolnunk kell az év hátra lévő részében. A „szellemi tevékenység végzésére kifizetés” részletezéséről kér még adatokat. 
Schaffler Ádámné: A jubileumi jutalmak a második félévben jelentkeznek majd. 
A szellemi tevékenység a vállalkozó pedagógus és a konyha nyilvántartásait végző személy számla ellenében történő kifizetését jelenti. 

A pedagógus szakkönyvek kerülnek majd még itt könyvelésre, és a 17.100 Ft-ok is itt fognak jelentkezni.
Hegedüs György: És ez a sor tartalmazza még a szakértői díjak kifizetését is.

Hauk Zsolt: A létszám emelés testületi hatáskör. Mióta működik ilyen számla ellenében történő kifizetés?

Hegedüs György: Az iskolában a létszámban benne van a pedagógus.

Bán Ferencné: Kb. 1 éve van segítsége, melyet elsősorban az iskolatej nyilvántartása indokolt, amely nem a konyha feladata lenne, sőt ő még a kiszállítást is felvállalta. 

Hegedüs György: Nem az iskolatej az elsődleges. A konyha vezetőjének az adminisztrációs feladatainak ellátását segíti az a személy, akinek a munkájáról a számla szól..

Bán Ferencné: Igen, besegít minden adminisztrációs feladatba, amíg ő be nem tanul a program kezelésébe.

Hauk Zsolt: Növeli ez a kifizetés a konyha költségvetését?

Bán Ferencné: A költségvetése összeállításakor már betervezte.

Hegedüs György: Ha nem kell a segítség a vezetőnek, akkor már nem lesz ilyen kifizetés. Az intézmény mindenképpen az éves költségvetési keretén belül marad. 

Faller János: A gyakorlatban ez azt jelenti, hogy van egy adminisztrációs dolgozó felvéve a konyhára.

Hauk Zsolt: A költségvetésben meghatározott létszámot így játszotta ki az intézményvezető. A testületet erről nem informálta, vagy a többi képviselő tudott erről?

Bán Ferencné: Többször elmondta, hogy 50 főnként kellene 1 fő a konyhára, és így ma minimum 5 főnek kellene a konyhán dolgoznia. Intézményvezetőként árut szerez be, árut ad ki, pénzt szed, ami nem is biztos, hogy az ő feladata lenne, adminisztrál, és ha szükséges, beáll a konyhai munkára is. 
Hauk Zsolt: A lényeg az, hogy akit számla ellenében fizet, az nem a sütés-főzésben vesz részt, hanem az intézményvezető munkáját végzi, azt csinálja meg, amit a vezető nem tud vagy nem akar megcsinálni. A program betanítása mennyi időt fog még igénybe venni?

Bán Ferencné: Intézményvezetőként nagyon sok mindent felvállal, ami nem is az ő feladata lenne. Szüksége van a segítségre. 

Faller János: Nem is ez a baj, hanem az, hogy egy éve nem tudnak erről a dologról. Becsapva érzi magát most. A dolgozó nem a konyhai munkában vesz részt, mert azt még el is tudná fogadni.

Hegedüs György: Az intézményvezető azzal indokolta a kérését, hogy nem lenne ilyen a konyhai adminisztrációs munka ellátása, ha nem választotta volna ezt a megoldást. 

Hauk Zsolt: Hosszú időn keresztül a konyhai dolgokkal kapcsolatban olyan kérdésekben várták a testület döntését, amelyek nem tartoznak a hatáskörébe. Erről viszont tudnia kellett volna a testületnek. Minden intézményvezető lefaragta a költségvetését, tudomásul vették a testület elvárásait. Mit fognak most ők szólni? Őket is becsapta a konyha vezetője. 

A probléma a módszer volt, és ahogyan történt.

Bán Ferencné: Az új feladatokhoz kell embert is adnia a fenntartónak. Mit gondolnak, hány élelmezésvezető csinálja mindazt, amit ő felvállal?

Hauk Zsolt: Senki nem vitatja azt, amit ellát. Félre megyünk, ne kanyarodjunk el a lényegtől. Nem a munka minőségét kritizálja a testület. Lehet, hogy ha ma kéri ennek a támogatását a vezető, akkor a testület azt elfogadja. Tehát ez a megoldás a furcsa!

Faller János: Kerüljön újra napirendre ez a konyha kérdése.

Az átadott pénzeszközöknél – 6.oldal – a Sportegyesület támogatásánál megjegyezni kívánja, hogy az elmúlt évben nem kaptak meg 75.000 Ft-ot technikai okok miatt. Van-e ennek helyrehozására mód?

Hegedüs György: A testület 1,5 millió forintot fogadott el, és nem azt, hogy az 75.000 Ft-tal több.

Faller János: Sajnálja, hogy ezzel büntettette a testület az egyesületet. Vezetői nagyon sokat áldoznak azért, hogy működjön a csapat.

Hegedüs György: Az 500.000 Ft-os támogatás helyett kérjék a 75.000 Ft elmaradt támogatást.

Faller János: Az egyesület jogosan várja ezt a támogatási összeget. Fel kell hívni a figyelmüket arra, hogy nyújtsák be az igényüket most erre az összegre. 

Az ingatlan  felújításoknál a viziközmű 1.184 eFt mit takar? A köztisztviselőknél a bérnek több, mint a fele már teljesített. Ez azt jelenti, hogy nem lesz elég a tervezett összeg?
Schaffler Ádámné: A viziközmű felújítás a számla törlesztése. A köztisztviselőknél az első félévben a kifizetés a 0.havi bér miatt több volt, mint ami lesz a második félévben, tehát 7 hónap van lekönyvelve, és 5 van még vissza. 

Hetényi Ádámné: Vásárlásokra, gépekre, felújításokra nem volt az eredeti költségvetésben tervezve kiadás. Most még is van teljesítés.

Hegedüs György: A megszorítások miatt nem volt tervezés, de az élet hozta problémákat meg kell oldani, és a nem várt kiadásokra van a tartalék. 

Összefoglalva elmondható a zárásról, hogy belső aránytalanságok vannak ugyan a teljesítésben, de az összesen sorok időarányosak. Kérdése, hogy a továbbiakban az írásos anyagon mi kerüljön változtatásra.

Hauk Zsolt: Értelmes időben kerüljön az anyag a testület elé, és a ¾ éves zárásnál kéri a bázis adatokat szerepeltetni az összevetéshez.
A testület további vita nélkül 7 szavazattal 0 ellenében a következő határozatot hozta:

43/2005.(09.06.) Kt.számú határozat
a 2005.év I. félévi gazdálkodásáról

A képviselő-testület a 2005.év I. félévének gazdálkodásáról szóló beszámolót elfogadja. 

3.napirendi pont: (Írásos rendelet-tervezetek kiadva.)

Pest Éva jegyző: A jogharmonizációs ütemtervnek megfelelően elkészítette a szociális rendelet és a közterület foglalásáról szóló rendelet módosítását, kiegészítését a közigazgatási eljárási törvény változásait követve. A két tervezetbe a bizottsági és polgármesteri átruházott hatáskörben hozott döntések elleni fellebbezési lehetőségeket építette be.

Kérdés, hozzászólás nem volt, a testület 7 szavazattal 0 ellenében a következő rendeletet alkotta:
6/2005.(IX.15.) számú

önkormányzat rendelet-tervezete
a közterület-használatról, védelméről és a közterület-használat díjáról szóló 16/2000.(XII.27.) számú

önkormányzat rendelet
(Az elfogadott rendelet a jegyzőkönyv melléklete.)
A testület 7 szavazattal 0 ellenében a következő rendeletet alkotta:

7/2005.(IX.15.)számú

önkormányzati rendelete

az egyes szociális ellátási és gyermekvédelmi feladatok szabályozásáról szóló 19/2003.(XII.30.)számú

önkormányzati rendelet kiegészítéséről

(Az elfogadott rendelet a jegyzőkönyv melléklete.)

4.napirendi pont: Hegedüs György  polgármester ismerteti a MEDICINVEST  által megküldött társulási megállapodás módosítását (A jegyzőkönyv melléklete.) Továbbra is Lánycsók az ügyeleti ellátás gesztora. A változás a készenléti ügyeletben van, és e szerint hétközben 16 órától reggel 8 óráig központi ügyelet működik Mohácson. A megszokott háziorvosi készenlétet ez a forma váltotta fel. Ezzel megszűnik a csütörtök esti rendelés is. Ehhez a megküldött társulási megállapodás módosítást a működtető önkormányzatoknak el kell fogadniuk.  
A testület vita nélkül 6 szavazattal 1 ellenében a következő határozatot hozta:

44/2005.(IX.06.) Kt.számú határozat

a MEDICINVEST Orvosi Szolgáltató Kft. –vel kötött társulási megállapodás módosításáról
A képviselő-testület a MEDICINVEST Orvosi Szolgáltató Kft. megkeresésére, az Összevont Orvosi Ügyeleti Szolgálat közös fenntartására 2004.november 1.napjától határozatlan időre kötött, 2004.október 26-án kelt társulási szerződés 4.1., 5. és 6. pontja módosítását és kiegészítését elfogadja 2005.szeptember elsejei hatállyal.

(Az elfogadott módosítás a jegyzőkönyv melléklete.)

Határidő: azonnal

Felelős: Hegedüs György  polgármester

Hegedüs György  polgármester: Nemrégiben adott tájékoztatást az iskola-egészségügyi ellátás helyzetéről. A jelenlegi állás szerint, az ÁNTSZ és a MEP hozzájárulása alapján dr.Pálos Ferenc fogja ellátni ezt a feladatot, mind a két községben. Ehhez át kell adni a feladatot a vállalkozó orvosnak testületi döntéssel, és megállapodást kell kötni a feladatellátásra. Így fogja a finanszírozást közvetlenül megkapni a MEP-től a háziorvos.

A testület vita nélkül 7 szavazattal a következő határozatot hozta:

45/2005.(IX.06.) Kt.számú határozat

az iskola-egészségügyi feladat ellátásáról

A képviselő-testület az iskola-egészségügyi feladat ellátását átadja dr.Pálos Ferenc vállalkozó orvosnak. A testület felhatalmazza a polgármestert, hogy a feladatellátásra kösse meg a megállapodást a dr.Pálos Ferenccel.

Határidő: azonnal

Felelős: Hegedüs György  polgármester

5.napirendi pont: Hegedüs György  polgármester: A családsegítő az iskolai elfoglaltságai miatt sajnos személyesen nem tudott megjelenni a mai ülésen, az írásos anyagot elkészítette, az tartalmaz minden információt, és azt valamennyi képviselő megkapta. 
Kérdés, hozzászólás nem volt, a testület 7 szavazattal 0 ellenében a következő határozatot hozta:
46/2005.(IX.06.) Kt.számú határozat
a Családsegítő- és Gyermekjóléti Szolgálat 2004.évi munkájáról

A képviselő-testület a Családsegítő és Gyermekjóléti Szolgálat 2004.évi munkájáról szóló beszámolót elfogadja.

6.napirendi pont: (A térítési díjakról szóló rendelettervezetek kiadva.) 

Bán Ferencné intézményvezető: A térítési díjak a tervezetben 2%-kal kerültek kiszámításra. A befizetett díjak a szociális helyzettől függenek, van pl. 50%-os térítési díj, sőt az új szabályok szerint majdnem ingyenes lesz az 1-4.osztályos tanulók étkezése. Ismerteti a konyhai illetve az Idősek Klubja tagjainak új térítési díjait, és kéri a testületet, hogy azokat fogadják el.
Hegedüs György: Szorgalmazta, hogy a nyersanyagok árának változását követve kerüljön kidolgozásra az új térítési díj. Évente kétszer van a testületnek lehetősége arra, hogy döntsön ezekről a díjakról. Kérdés, hogy elegendő lesz a most javasolt 2%.

Faller János: Azt sem szabad számításon kívül hagyni, hogy az üzemanyag árának változása sok területen fog árváltozást maga után hozni, és a gáz árának emelése is várható. Ha most csak 2%-kal változtatjuk meg a díjakat, akkor számíthatunk arra, hogy január 1.napjától jelentős emelést kell majd elfogadnunk. 

Bán Ferencné: Az év végéig elegendőnek tartja a javasolt díjakat. Jelentős megtakarításai vannak az intézménynek.

Hauk Zsolt: Évente kiegészíti az önkormányzat az intézmény normatíváit 5-6 millió forinttal, hogy működő képes legyen. Hol lehet megtakarításról beszélni? Változtak és változnak a bérek, az élelmiszerárak, az üzemanyag ára folyamatosan emelkedik. Komolytalannak tartja a javasolt 2%-os emelést.

A testület 5 szavazattal 2 ellenében a minősített többség hiánya miatt nem alkotta meg a térítési díjak módosításáról a rendeletet.
7.napirendi pont: Hegedüs György  polgármester: A Bursa Hungarica ösztöndíj  pályázat 2005/2006. tanév II. félévén történő részvételről kell az önkormányzatoknak nyilatkozniuk. A nyilatkozatot szeptember 30-ig kell megtenni. Sok negatív visszajelzés érkezett az ösztöndíjjal kapcsolatban, kérdés, hogy fenntartsuk-e továbbra is a részvételünket. A lakosság köréből már sokan érdeklődtek, hogy lesz-e továbbra is. A határokat az önkormányzatnak kell meghúznia, mindenkinek nem lehet adni támogatást. Sokan igazságtalannak tartják a rendszert, és sok-sok kritika érte az önkormányzatot.
Kérdés tehát, hogy részt veszünk-e a rendszerben? Az szól a részvétel mellett, hogy az önkormányzat által megállapított összeg dupláját kapják a felsőfokú oktatási intézmények hallgatói.

Bokor Zoltánné:  Az állam már más formában nem támogatja azokat a családokat, ahol főiskolások, egyetemisták vannak. Nincs már pl. a családi pótlék. Javasolja a részvételt az ösztöndíj rendszerben. 

Hauk Zsolt: Tartsuk fenn az eddigi álláspontunkat, de objektív elvek alapján kerüljön eldöntésre a támogatás. A kiosztásnak szigorú rendje van. Sokszor kicsi a különbség a család jövedelmében, és az egyik még kaphat, a másik már nem. Figyeljünk arra, hogy azok juthassanak ehhez a támogatáshoz, akiknek a továbblépése ettől a támogatástól függ. Inkább kevesebb személy részesüljön, de nyújtson segítséget azoknak, akik megkapják.

A testület vita nélkül 7 szavazattal 0 ellenében a következő határozatot hozta: 

47/2005.(IX.06.) Kt.számú határozat
a Bursa Hungarica Ösztöndíjról

A képviselő-testület a 2005/2006-os tanév II.félévében is támogatni kívánja a Bursa Hungarica Ösztöndíj rendszerében a dunaszekcsői fiatalokat, akik felsőfokú oktatási intézmények hallgatói.

Határidő: nyilatkozattételre 2005.szeptember 30.

Felelős: Hegedüs György  polgármester

8.napirendi pont: Hegedüs György polgármester ismerteti Dunafalva Községi Önkormányzat megkeresését (a jegyzőkönyv melléklete). Az önkormányzat azon fáradozik, hogy normatív alapú központi támogatást kaphassanak a révközlekedésre, úgy mint a szárazföldi közlekedés is. 
A költségek csökkentésére kevesebb a napközbeni forduló, inkább a kishajó közlekedik a két part között. Nagyon sokba kerül a működés, és ezt az Önkormányzat valamint a működtető Kft. nem tudja már elbírni. A levél a mai postával érkezett, nem tájékoztatott még róla senkit. Régen az állásfoglalás az volt, hogy nem érdekünk a kompközlekedés támogatása, de ez mára már megváltozott. Munkahelyekre járnak tőlünk Dunafalvára, és onnan jönnek a mi községünkbe, pl. pedagógus, a takarékszövetkezeti dolgozók. A téma tehát fontos, nem léphetünk egyszerűen túl rajta. 
Faller János: Támogatja a javaslatot, feltétlenül foglalkozni kell a kérdéssel. Még akár a korábbi döntés felülvizsgálatát is javasolja: tulajdonosként is részt vehetne ismét az önkormányzat, vagy a működtetésben közreműködne.  

Hegedüs György: A viziközlekedés nem kap támogatást a központi költségvetésből. Sajnos az idei évi költségvetésből már mi sem tudunk adni, de a 2006-os tervek összeállításakor feltétlenül foglalkozni kell vele. A levél mai ismertetését gondolat ébresztőnek szánta, kéri tehát, hogy a megoldáson gondolkodjanak el a képviselők. 

A képviselő-testület 7 szavazattal 0 ellenében a következő határozatot hozta:

48/2005.(IX.06.) Kt.számú határozat
a Dunafalva és Dunaszekcső közötti kompközlekedés támogatásáról
A képviselő-testület a Dunafalva és Dunaszekcső közötti kompközlekedést fontosnak tartja a két község történelmi múltja, a családok kapcsolata, és a munkáltatók és munkavállalók érdekeit szem előtt tartva. A kompközlekedés támogatását a testület a 2006.évi koncepció tárgyalásakor megvitatja.

Határidő: 2005.november 30. illetve a 2006.évi költségvetés

Felelős: Hegedüs György polgármester

9.napirendi pont: Hegedüs György polgármester:  A DRV Rt.igazgatója a folyékony hulladék ártalmatlanításáról szóló rendelet módosítását kezdeményezte. 1999 óta a rendeletben a DRV Rt.-nek fizetendő díj 200 Ft/m3. Ezt a díjat annak számolják fel a szennyvízelhelyezésért, akinek lehetősége lett volna a csatornára rákötni, de azt nem tette meg. A módosítási kérelemben ennek az összegnek 224 Ft-ra történő emelését kérték. Javasolja a módosítás elfogadását.

Faller János: Javasolja, hogy erre a kérdésre 2006 évben térjünk vissza.
A testület 6 szavazattal 1 ellenében a következő rendeletet alkotta:

8/2005.(IX.15.)számú

önkormányzati rendelet 

a lakossági folyékony hulladék összegyűjtését, elszállítását és ártalommentes elhelyezését biztosító helyi közszolgáltatásról

szóló 7/1999.(V.12.) számú rendelet módosításáról

(Az elfogadott rendelet a jegyzőkönyv melléklete.)

10.napirendi pont: Egyebek

Bokor Zoltánné: A II.Lajos utcai útfelújítás mikorra várható? A Posta utca sincs annál rosszabb állapotban. 

Hegedüs György: A Posta utca azért került előbb a tervbe, mert az gyűjtőutca. Csak ez volt a fő szempont a rangsorban. Lényegesen kisebb a II.Lajos utca forgalma a Posta utcáénál.

Pest Éva: A gyermekélelmezés támogatásáról megjelenő jogszabály komoly és sok feladatot jelent most a napi munkában. Még sok kérdés tisztázásra vár. Kérdése, hogy a testület egyedi határozatok esetén felvállalja-e a feladatot, vagy átadja bizottsági, illetve polgármesteri hatáskörbe. 

A képviselők véleménye – két fő ellenvélemény mellett –, hogy kerüljön majd a kérdés az Egészségügyi és Szociális Bizottság hatáskörébe. 

Több napirend a nyilvános ülésen nem volt, a testület zárt ülésen folytatta a napirendek tárgyalását.

Kmf.

Hegedüs György
Pest Éva

  polgármester
jegyző

